+-----------------------------------------------------------------------+
| 10. การควบคุมภายใน                                                     |
+-----------------------------------------------------------------------+

คณะกรรมการบริษัทได้มอบหมายให้คณะกรรมการตรวจสอบ
รับผิดชอบกำกับดูแลให้ฝ่ายบริหารจัดให้มีระบบควบคุมภายในอย่างมีประสิทธิภาพและเพียงพอโดยครอบคลุมทุกด้าน
ทั้งด้านการเงิน บัญชี การปฏิบัติงาน การดำเนินการให้เป็นไปตามกฎหมาย ข้อบังคับ
ระเบียบที่เกี่ยวข้อง และการบริหารความเสี่ยง
และจัดให้มีกลไกการตรวจสอบและถ่วงดุลที่มีประสิทธิภาพเพียงพอในการปกป้องรักษาและดูแลเงินทุนของผู้ถือหุ้นและสินทรัพย์ของบริษัทอยู่เสมอ
จัดให้มีการกำหนดลำดับขั้นของอำนาจอนุมัติและความรับผิดชอบของผู้บริหารและพนักงาน
กำหนดระเบียบการปฏิบัติงานอย่างเป็นลายลักษณ์อักษร โดยมีฝ่ายตรวจสอบภายในทำหน้าที่ตรวจสอบ
และสอบทานระบบการปฏิบัติงานของทุกหน่วยงาน
ทั้งหน่วยงานธุรกิจและหน่วยงานสนับสนุนให้เป็นไปตามระเบียบที่วางไว้
โดยได้จัดทำแผนงานตรวจสอบภายในประจำปีเสนอต่อคณะกรรมการตรวจสอบเพื่อพิจารณาอนุมัติ
นอกจากนี้คณะกรรมการตรวจสอบและคณะกรรมการบริษัทยังได้ประเมินประสิทธิภาพและความเพียงพอของการควบคุมภายในตามองค์ประกอบการควบคุมภายในทั้ง
5 ด้านเป็นประจำปีละครั้งทุกสิ้นปี โดยการประชุมคณะกรรมการครั้งที่ 1/2549 เมื่อวันที่ 28
กุมภาพันธ์ 2549
คณะกรรมการได้พิจารณาความเพียงพอของระบบการควบคุมภายในที่ฝ่ายบริหารของบริษัทกำหนดขึ้นในด้านต่างๆ
5 ส่วน สรุปความเห็นเกี่ยวกับความเพียงพอของการควบคุมภายในของบริษัทประจำปี 2548
ได้ดังนี้:-

องค์กรและสภาพแวดล้อม

คณะกรรมการบริหารได้กำหนดให้มีผังโครงสร้างการบริหารองค์กรที่เหมาะสม
เป้าหมายการดำเนินธุรกิจที่ชัดเจนและวัดผลได้ กำหนดแนวทาง กลยุทธ์ แผนธุรกิจ อำนาจหน้าที่
และระเบียบวิธีปฏิบัติงานเป็นลายลักษณ์อักษร ทั้งในธุรกรรมด้านการเงิน การจัดซื้อ และการบริหาร
เพื่อให้สามารถดำเนินงานได้อย่างมีประสิทธิภาพ
อีกทั้งเป็นแนวทางปฏิบัติงานในทิศทางเดียวกันทั้งผู้บริหาร และพนักงาน

นอกจากนี้คณะกรรมการยังได้ให้ความสำคัญต่อความซื่อสัตย์สุจริต และจริยธรรมในการดำเนินธุรกิจ
โดยได้กำหนดและประกาศจรรยาบรรณของผู้บริหารและพนักงานเป็นลายลักษณ์อักษรตั้งแต่ปี 2546
และปรับปรุงให้เหมาะสมและชัดเจนยิ่งขึ้นในปี 2548 เพื่อให้ผู้บริหาร
และพนักงานทุกคนได้ทราบถึงมาตรฐานการปฏิบัติที่เหมาะสมถูกต้องตามกฎหมาย จริยธรรม
และคุณธรรมที่ดี โดยกำหนดเป็นข้อพึงปฏิบัติต่อผู้ถือหุ้น ต่อพนักงาน ต่อลูกค้า ต่อคู่ค้า
ต่อคู่แข่งทางการค้า และต่อสังคมส่วนรวม
ทั้งนี้เพื่อให้กลุ่มบุคคลที่เกี่ยวข้องโดยรวมมีความเชื่อมั่นต่อผู้บริหารและพนักงานของบริษัทในการปฏิบัติหน้าที่อย่างมืออาชีพด้วยความซื่อสัตย์สุจริต
โปร่งใส เป็นธรรม ไม่แสวงหาประโยชน์ให้ตนเองโดยใช้ข้อมูลใดๆ
ขององค์กรซึ่งยังไม่ได้เปิดเผยต่อสาธารณชน ตลอดจนไม่ดำเนินการใดๆ
ในลักษณะที่อาจก่อให้เกิดความขัดแย้งทางผลประโยชน์ต่อองค์กร
และได้มีการติดตามให้มีการปฏิบัติอย่างจริงจัง

การบริหารความเสี่ยง

บริษัทได้จัดให้มีคณะอนุกรรมการบริหารความเสี่ยงขึ้นในปี 2547 เพื่อบริหารความเสี่ยง
ลดความเสียหายที่อาจเกิดขึ้น และเป็นหลักประกันของการดำรงอยู่อย่างมั่นคง
โดยคณะกรรมการบริษัทได้มอบหมายให้คณะอนุกรรมการบริหารความเสี่ยงกำหนดนโยบาย
และกรอบการบริหารความเสี่ยงระดับองค์กร และติดตาม ประเมิน อนุมัติแผนในระดับกิจกรรม
รวมทั้งจัดทำคู่มือการบริหารความเสี่ยง และรายงานต่อคณะกรรมการ

นอกจากนี้ยังมีคณะทำงานบริหารความเสี่ยงของหน่วยงานต่างๆ ประกอบด้วย
บุคลากรหลักในแต่ละสายเพื่อร่วมกันจัดทำกรอบแผนงาน
กระบวนการบริหารความเสี่ยงของหน่วยงาน และสื่อสารให้พนักงานในหน่วยงานทราบ
เพื่อให้มั่นใจว่าการปฏิบัติงานรายวันมีการประเมิน จัดการ
และรายงานความเสี่ยงที่เกี่ยวข้องกับการปฏิบัติงานอย่างเพียงพอ
และส่งเสริมให้พนักงานทุกคนในทุกฝ่ายงานได้ตระหนักถึงการบริหารจัดการความเสี่ยง
รวมทั้งต้องนำระบบบริหารจัดการความเสี่ยงมาเชื่อมโยงกับระบบการควบคุมภายใน
เพื่อหามาตรการ หรือวิธีการควบคุมให้ความเสี่ยงอยู่ในระดับน้อยลง
หรืออยู่ในระดับที่ผู้บริหารระดับสูงยอมรับในความเสี่ยงนั้นได้

การควบคุมการปฏิบัติงานของฝ่ายบริหาร

บริษัทได้จัดทำนโยบายและระเบียบวิธีปฏิบัติงานเป็นลายลักษณ์อักษรเพื่อให้พนักงานทุกคนมีแนวทางปฏิบัติงานให้เป็นไปในทิศทางเดียวกันทั้งในด้านการเงิน
การจัดซื้อ การขายสินค้า การควบคุมดูแลการใช้ทรัพย์สินของบริษัทให้เกิดประโยชน์
การแบ่งแยกหน้าที่ผู้ปฏิบัติงาน ผู้ติดตามควบคุม ประเมินผล และผู้อนุมัติออกจากกัน
เพื่อให้เกิดการถ่วงดุลและตรวจสอบระหว่างกันอย่างเหมาะสม

นอกจากนี้บริษัทยังได้กำหนดขั้นตอนการทำธุรกรรมกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าว โดยจัดตั้งคณะทำงานเพื่อศึกษาข้อดี ข้อเสีย ผลกระทบ
เสนอต่อกรรมการบริหาร กรรมการตรวจสอบ และกรรมการบริษัท
เพื่อพิจารณาโดยการอนุมัติธุรกรรมนั้นได้คำนึงถึงประโยชน์สูงสุดของบริษัทเป็นสำคัญ
และพิจารณาโดยถือเสมือนเป็นรายการที่กระทำกับบุคคลภายนอก (On arms’ length basis)
และได้กระทำโดยผู้ที่ไม่มีส่วนได้เสียในธุรกรรมนั้น
และติดตามให้มีการปฏิบัติตามเงื่อนไขที่ตกลงกันไว้

บริษัทมีฝ่ายตรวจสอบภายในทำหน้าที่ตรวจสอบเพื่อให้มั่นใจว่าการปฏิบัติงานหลัก
และกิจกรรมทางการเงินสำคัญของบริษัทได้ดำเนินการตามแนวทางที่กำหนดและมีประสิทธิภาพ
รวมทั้งตรวจสอบการปฏิบัติตามกฎหมายและข้อกำหนดที่เกี่ยวข้องกับบริษัท (Compliance
Control)

ในปี 2549 บริษัทจะยังคงให้ความสำคัญในเรื่องกระบวนการประเมินตนเอง (Control
Self-Assessment)
โดยสร้างจุดควบคุมให้หน่วยงานทุกหน่วยงานสามารถตรวจสอบจุดควบคุมของทุกระบบงานได้ด้วยตนเอง
ทั้งนี้เพื่อลดโอกาสที่จะเกิดความเสี่ยง และป้องกันการทุจริตที่อาจเกิดขึ้น

ระบบสารสนเทศ และการสื่อสารข้อมูล

บริษัทให้ความสำคัญต่อการเปิดเผยข้อมูลของบริษัททั้งภาคภาษาไทยและภาคภาษาอังกฤษที่มีความถูกต้อง
ครบถ้วน โปร่งใส เชื่อถือได้ และทันเวลา ทั้งรายงานข้อมูลทางการเงิน และข้อมูลทั่วไป
ตลอดจนข้อมูลสำคัญที่มีผลต่อกระบวนการพิจารณาประกอบการตัดสินใจของกรรมการ ผู้บริหาร
ผู้ถือหุ้น ผู้ลงทุน และผู้มีส่วนได้ส่วนเสียของบริษัทโดยกำหนดในเอกสารประกอบการประชุม
รายงานการประชุม เอกสารทางบัญชี และเผยแพร่ข้อมูลข่าวสารต่างๆ ในรายงานประจำปี
แบบแสดงรายการข้อมูลประจำปี (แบบ 56-1) และWeb site ของบริษัท
และผ่านช่องทางและสื่อการเผยแพร่ข้อมูลต่างๆ ของตลาดหลักทรัพย์ฯ
ตลอดจนมีการจัดระบบสารสนเทศเพื่อการสื่อสารกับพนักงานทุกระดับภายในองค์กรอย่างมีประสิทธิภาพ

ระบบการติดตามผล

คณะกรรมการบริหารจะติดตามผลการปฏิบัติของฝ่ายบริหารอย่างสม่ำเสมอ
โดยจัดให้มีการประชุมระดับฝ่ายในแต่ละสายงาน 1-4 ครั้งต่อเดือน ประชุมคณะอำนวยการจัดการ
(Management Meeting) อย่างน้อยเดือนละ 1 ครั้ง ประชุมผู้บริหารระดับสูงทุกสัปดาห์
และประชุมคณะกรรมการบริหารเดือนละ 1 ครั้ง
เพื่อเปรียบเทียบผลการดำเนินงานของผู้บริหารทุกระดับกับเป้าหมายและแผนงานที่ได้กำหนดไว้เพื่อประเมินประสิทธิภาพและประสิทธิผลของการปฏิบัติงาน
และดำเนินการแก้ไขภายในระยะเวลาที่เหมาะสม นอกจากนี้ยังกำหนดให้ฝ่ายตรวจสอบภายในของ

บริษัททำหน้าที่ติดตามและประเมินผล
โดยกำหนดให้มีระบบการติดตามผลของแต่ละโครงการที่ได้ตรวจสอบแล้วในครั้งก่อนๆ
เข้าไว้ในแผนงานตรวจสอบประจำปีของฝ่ายตรวจสอบภายในด้วย
ทั้งนี้เพื่อให้ผู้รับตรวจได้แก้ไขตามข้อเสนอแนะ
และเพื่อให้หน่วยงานตรวจสอบภายในมีความเป็นอิสระสามารถทำหน้าที่ตรวจสอบ
และถ่วงดุลได้อย่างเต็มที่
คณะกรรมการจึงกำหนดให้ฝ่ายตรวจสอบภายในรายงานผลการตรวจสอบภายในตรงต่อคณะกรรมการตรวจสอบ

โดยในปี 2548
คณะกรรมการบริษัทได้รับทราบรายงานของคณะกรรมการตรวจสอบที่ได้สอบทานและรับทราบผลการปฏิบัติงานของฝ่ายตรวจสอบภายในอย่างต่อเนื่อง
และมีความเห็นว่าโดยรวมบริษัทฯ
และบริษัทย่อยมีระบบการควบคุมภายในที่มีประสิทธิภาพเพียงพอและเหมาะสมกับลักษณะของธุรกิจ
และไม่พบข้อบกพร่องของระบบการควบคุมภายในที่จะมีผลกระทบอย่างเป็นสาระสำคัญต่อความถูกต้อง
เชื่อถือได้ของรายงานทางการเงิน